ทิสโก้ออกเพิ่มทริกเกอร์ฟันด์ลุยซื้อหุ้นไทย
ทิสโก้ ส่งทริกเกอร์ฟันด์กองที่ 5 ขายต่อ ตั้งเป้า 8% ภายใน 8 เดือน
7 มิ.ย. 2555

ทิสโก้ ส่งทริกเกอร์ฟันด์กองที่ 5 ขายต่อ ตั้งเป้า 8% ภายใน 8 เดือน 
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บริษัทหลัก ทรัพย์จัดการกองทุน (บลจ.) ทิสโก้ เปิดเผยว่า บริษัทเปิดขายกองทุนเปิดทิสโก้ ไทย อิควิตี้ ทริกเกอร์ 8% # 5 เสนอขายครั้งเดียวตั้งแต่วันนี้–13 มิ.ย. 2555 และกองทุนเปิดทิสโก้ ตราสารหนี้คืนกำไร 3M6 ตั้งแต่วันนี้12 มิ.ย. 2555 โดยทั้งสองกองทุนมีมูลค่าโครงการละ 1,000 ล้านบาท จองซื้อขั้นต่ำ 2 หมื่นบาท
กองทุนเปิดทิสโก้ ไทย อิควิตี้ ทริกเกอร์ 8% # 5 เน้นลงทุนหุ้นไทยที่มีปัจจัยพื้นฐานดี ตั้งเป้าหมายผลตอบแทนไว้ที่ 8% อายุโครงการประมาณ 8 เดือน หรือเลิกกองทุนก่อนครบกำหนดหากสร้างผลตอบแทนได้ถึง 8% 
ทั้งนี้ กองทุนดังกล่าวเป็นการ ออกขายต่อเนื่องจากเมื่อวันที่ 30 พ.ค.ที่ผ่านมา ได้ปิดการขายกองทุนเปิดทิสโก้ ไทย อิควิตี้ ทริกเกอร์ 8% # 4 โดยมียอดขาย 207 ล้านบาท และเริ่มเข้าซื้อหุ้นแล้ว
บลจ.ทิสโก้ มองว่าดัชนีหุ้นไทยที่ปรับฐานลงในรอบนี้มาจากนักลงทุนต่างชาติเทขายหุ้นในภูมิภาคเอเชีย ถือเป็นโอกาสดีสำหรับนักลงทุนไทยที่สามารถรับความเสี่ยงได้ในการเข้าลงทุนเพิ่ม เนื่องจากราคาหุ้นที่ปรับตัวลดลงไม่เกี่ยวกับปัจจัยพื้นฐานของไทย ซึ่งเศรษฐกิจกำลังขยายตัวอยู่ในระดับที่แข็งแกร่ง โดยดัชนีเป้าหมายในปีนี้คาดว่าจะอยู่ที่ 1,300 จุด ยังมีส่วนต่างประมาณ 13%
สำหรับกองทุนเปิดทิสโก้ ตราสารหนี้คืนกำไร 3M6 เน้นลงทุนในตราสารหนี้คุณภาพดีทั้งใน และ/หรือต่างประเทศ ที่มีอายุไม่เกิน 1 ปี เพื่อช่วยสร้างผลตอบแทนที่ดีกว่าการฝากเงิน และไม่เสียโอกาสจากอัตราดอกเบี้ยที่จะปรับขึ้นในอนาคต เนื่องจากมองว่าทิศทางอัตราดอกเบี้ยของไทยในช่วงปลายปี มีความเสี่ยงที่จะปรับตัวขึ้นได้จากปัจจัยกดดันด้านอัตราเงินเฟ้อและเศรษฐกิจที่ฟื้นตัวเร็วกว่าที่คาด โดยกองทุนนี้จะจ่ายผลตอบแทนอัตโนมัติทุกๆ 3 เดือนเพื่อตอบสนองความต้องการด้านการลงทุนสำหรับผู้ลงทุนที่ไม่ต้องการลงทุนความเสี่ยงสูง เหมาะกับผู้ที่ต้องการลงทุนในระยะสั้น ๆ แต่ได้รับผลตอบแทนดีกว่าเงินฝาก